የአገር ሉአላዊነትና የህዝብን ደህንነት ማረጋገጥ የመንግስት ተቀዳሚ ተግባር መሆኑ ተገለጸ
አዲስ አበባ፦ የአገርን ሉአላዊነትና የህዝብን ደህንነት ማረጋገጥ የመንግስት ተቀዳሚ ተግባር መሆኑን ከፍተኛ የመንግስት የስራ ኃላፊዎች ተናገሩ።  በኮሮና ቫይረስና በወቅታዊ አገራዊ ጉዳዮች ዙሪያ ከትናንት በስቲያ በኢትዮጵያ ዜና አገልግሎት ባካሄዱት ውይይት የጠቅላይ ሚኒስትር ፅህፈት ቤት ፕሬስ ሴክሬታሪያት ኃላፊ አቶ ንጉሱ ጥላሁን፣ የዴሞክራሲ ሥርዓት ግንባታ ማዕከል አስተባባሪ ሚኒስትር አቶ ዛዲግ አብርሃና የገንዘብ ሚኒስትር ዴኤታ ዶክተር እዮብ ተካልኝ የአገርን ሉአላዊነትና የህዝብን ደህንነት የማረጋገጥ የመንግስት ተቀዳሚ ተግባር መሆኑን አስረድተዋል።  ኃላፊዎቹ የህዝቡን ጤንነት መጠበቅና የህዳሴው ግድብን ማጠናቀቅ ቅድሚያ የሚሰጣቸው አጀንዳዎች መሆናቸውን ጠቅሰው፤ ፖለቲካዊ ትርፍ ለማግኘት የአገርን ብሄራዊ ጥቅምና የህዝብን ህልውና ለውጭ ሃይል አሳልፎ መስጠት አግባብ አለመሆኑን ገልጸዋል።  የጠቅላይ ሚኒስትር ፅህፈት ቤት ፕሬስ ሴክሬታሪያት ሃላፊ አቶ ንጉሱ ጥላሁን መንግስት የኮሮና ቫይረስን ለመከላከል፣ የህዝቡን ደህንነት ለመጠበቅ፣ የዴሞክራሲ ባህል እንዲዳብርና የአገርን ሉአላዊነት የማስጠበቅ ስራዎችን እየሰራ ለውጥም እየታየ መሆኑን ጠቁመዋል።  ታላቁን የህዳሴ ግድብ ግንባታ አጠናቅቆ ውሃ በመሙላት ሀገሪቱን ከችግርና ከድህነት ማውጫ መሳሪያ ለማድረግ እየተሰራ መሆኑን የገለጹት ኃላፊው፤ የአስቸኳይ ጊዜ አዋጁ አፈፃፀም ሃይል የተሞላበት ሳይሆን የዴሞክራሲ ምህዳሩን የማይጫንና በህግ ላይ የተመሰረተ በመሆኑ አተገባበሩ ሊያስወቅስ እንደማይገባ ተናግረዋል።  እንደ አቶ ንጉሱ ገለጻ፤ ስለ ምርጫና ስለ ፖለቲካ የተለያዩ ሃሳቦች መነሳታቸው እንደ ሃሳብ ጤናማ ቢሆንም ከሃሳብ አልፈው የህዝብንና የአገርን ብሄራዊ ጥቅም የሚጎዱ መሆን የለባቸውም። የኢትዮጵያ ህዝብ ብጥብጥና ግጭት ሰልችቶታል፣ ይህንን ሃሳብ የሚቀበልበት ጊዜም አይደለም፤ መንግስት የህዝብን ደህንነትና የአገርን ሉአላዊነት አደጋ ላይ የሚጥሉ ችግሮችን እንደየአመጣታቸው ምላሽ ይሰጣል ።  ‹‹በአሁኑ ወቅት ምርጫ እናካሂድ ማለት ‹አንተ እየሞትክ እኔ ልመረጥ› ማለት ነው” ያሉት አቶ ዛዲግ አብርሃ ፤ከሁሉም በፊት የህዝብ ደህንነትና የአገር ሉአላዊነት እንደሚቀድም ጠቁመዋል፡፡  የገንዘብ ሚኒስትር ዴኤታ ዶክተር እዮብ ተካልኝ በበኩላቸው፤ የኮሮና ቫይረስ የሚያስከትለውን የጤና ፣ የኢኮኖሚና የማህበራዊ ጫና በመከላከል በኩል እስካሁን ስኬታማ ስራዎች መከናወናቸውን ፣ሰራተኛው ከስራ እንዳይፈናቀል፣ ተቋማት እንዳይሞቱ እንደግፍ በሚል  መንግስት የተቋማትንና የግብር እዳ መሰረዙ፣ ተጨማሪ ፋይናንስ ወደ ኢኮኖሚ ውስጥ እንዲገባ መደረጉ፣ ሰራተኞች እንዳይበተኑ የታክስ እፎይታ መሰጠቱን ተናግረዋል፡፡  እንደ ዶክተር እዮብ ማብራሪያ ፤ ማሻሻያዎቹ ኢኮኖሚው ብዙ ሳይጎዳ በሽታው ያስከተለውን ችግር ለማለፍ ያግዛል ፤ ሁኔታዎች በዚህ ከቀጠሉና የኮሮና ቫይረስ በሽታ በአጭር ጊዜ ከቆመ ኢኮኖሚው ብዙም ሳይጎዳ እንደገና አንሰራርቶ የእድገት መስመራችንን መቀጠል አንችላለን፡፡  መንግስት የኮሮና ቫይረስን ከመከላከል አኳያ ጥሩ ውጤት እያመጣ ቢሆንም የቫይረሱ ስርጭት በገጠሩ የአገሪቱ ክፍል መታየቱ የሚያስደነግጥ መሆኑንና ከፍተኛ ጥንቃቄ ማድረግ እንደሚገባም ከፍተኛ የመንግስት የስራ ሃላፊዎቹ አሳስበዋል። አዲስ ዘመን ሚያዝያ 28/2012 በጋዜጣው ሪፖርተር